GRADONAČELNIK Zagreba Milan Bandić jučer je hitno hospitaliziran u KBC-u Zagreb.

Bandić je sinoć oko ponoći završio na jedinici za intenzivnu skrb Klinike za plućne bolesti Jordanovac zbog plućne embolije. Stanje mu je za sada stabilizirano i nije u životnoj opasnosti, no liječnici obavljaju dodatne pretrage.

Kako doznajemo, Bandića je sinoć primio pulmolog Saša Srića.

Iz KBC-a Zagreb neslužbeno doznajemo da je Bandić nedavno bio na pregledu. "Organizam mu je dosta potrošen pa nas ne čudi što je opet završio u bolnici", kazao je za Index izvor iz KBC-a. Bandić je i prije mjesec dana snimljen ispred Klinike za plućne bolesti Jordanovac.

Liječnici predviđaju da će uz potrebnu zdravstvenu skrb Bandić tjedan dana boraviti u bolnici, nakon čega će morati nastaviti s kućnim liječenjem, doznaje Hina.

Priopćenje iz Grada

Oko 13 sati priopćenjem su se oglasili iz Grada Zagreba.

"Gradonačelnik Grada Zagreba Milan Bandić dana 7. prosinca 2018. javio se u Klinički bolnički centar Zagreb, na Kliniku za plućne bolesti Jordanovac radi kašlja koji traje unazad nekoliko dana.

Učinjenom obradom na Klinici dijagnosticirana je embolija pluća s ishodištem bolesti iz desne potkoljenične vene.

Primljen je na postintenzivnu njegu te se liječi sukladno svim smjernicama liječenja plućne embolije.

Tekst se nastavlja ispod oglasa

Kliničko stanje gradonačelnika je stabilno", stoji u priopćenju.

Prije mjesec dana slomio dvije kosti u nozi

Podsjetimo, Bandić je prije mjesec dana tijekom obilaska cestarskih radova nezgodno stao i slomio nogu, točnije dvije kosti u nozi. Bandić je tada odbio da mu stave gips na nogu. Nije, naime, želio otići pred ruskog predsjednika Vladimira Putina noseći gips.

"Ne možeš pred Putina s gipsom", našalio se tada njegov bliski suradnik koji nam je potvrdio da je Bandić slomio nogu.

Liječnici pretpostavljaju da je upravo dvostruki prijelom koji je Bandić zadobio prije mjesec dana uzrokovao plućnu emboliju zbog koje je jučer hospitaliziran. Embolija je nastala zbog krvnog ugruška koji je ušao u plućnu arteriju.

Lani u svibnju operirao je bruh nakon što se, prema vlastitim riječima, ozlijedio podižući lonac s grahom na Praznik rada. Bandić je 2003. imao moždani udar, ali se brzo oporavio, a u listopadu prošle godine ugrađen mu je stent.